## El Circuit Ricardo Tormo aprova un pla per a reconstruir els seus accessos i aparcaments

*** El Consell d’Administració del Circuit s’ha reunit per a estudiar els detalls de la reconstrucció dels accessos i aparcaments
* Les obres de l’accés principal comencen esta mateixa setmana i culminaran en primavera**

El Consell d’Administració de l’empresa gestora del Circuit Ricardo Tormo ha celebrat este dilluns una reunió per a estudiar i aprovar el pla de reconstrucció dels accessos i els aparcaments de les instal·lacions de Cheste.

Des del pas de la DANA per la província de València el 29 d’octubre, el Circuit s’ha vist obligat a cancel·lar els últims tres esdeveniments del calendari 2024 i ha centrat els esforços a ajudar els veïns a través de diferents accions solidàries i a posar en servici un accés alternatiu per a reiniciar la seua activitat diària des del passat 5 de desembre.

El pla de reconstrucció indica les labors que es duran a terme en les àrees afectades per a solucionar els problemes d’accés i aparcament en els quals es troba el Circuit des del 29 d’octubre. Així mateix, el Consell d’Administració, presidit pel director general d’Esport, Luis Cervera, ha decidit sol·licitar l’ajuda del Consell Superior d’Esports per a executar estos treballs.

Les obres en l’accés principal comencen esta mateixa setmana amb la reconstrucció del pont sobre el barranc de Sechara, posteriorment s’instal·larà de nou el clos i es reconstruiran els accessos per als vianants.

El pla també assenyala els treballs que es duran a terme en els aparcaments P1, P2, P3, P7, P9, P18 i P19 així com en l’Escola de Seguretat Viària i el pàrquing d’autobusos perquè estiguen operatius a partir del mes de març.

Fins llavors cada esdeveniment del calendari 2025 del Circuit Ricardo Tormo se celebrarà amb aforament limitat per a garantir la seguretat dels aficionats que assistisquen a les carreres.

Fecha: 13/01/2025